
	[bookmark: nev]SIKÓ BEÁTA
siko.bea@gmail.com
Marketing
MSc, 3. félév
Szegedi Tudományegyetem
Gazdaságtudományi Kar
	
[bookmark: _GoBack]






Témavezető:
	Huszár Sándor
tanársegéd, SZTE GTK




MIÉRT FORDÍT HÁTAT AZ OLVASÓ? KÍSÉRLET A HATÉKONY E-MAIL KOMPONENSEINEK FELTÁRÁSÁRA SZEMKAMERÁS MEGFIGYELÉS SEGÍTSÉGÉVEL

Az első e-mail kiküldése óta már 50 év eltelt, mely alatt a hétköznapjaink szerves részévé nőtte ki magát. Magáncélú levelezések mellett számtalan marketing vonatkozású e-mailt is kiküldésre kerül, melyek egyre több esetben irrelevánsak a feliratkozók számára. Többek között ez is hozzájárult ahhoz, hogy az olvasókban negatív kép alakuljon ki az e-mail marketingről és indította el azt a sürgető folyamatot, amelyben a marketingszakembereknek lépést kell tenniük a jelenlegi kontraproduktív gyakorlatok kijavítására. Ezek alapján vetődik fel a kérdés, hogy milyen eszközökkel lehet javítani az e-mail marketing hatékonyságát, miután az ügyfél megnyitotta a hírlevelet?
Kutatásom kiindulópontját a szakirodalom szintetizálásának eredményeképpen felállított modell adja. Ennek fókuszában a perszonalizálás, valamint a megjelenés áll, melyen belül olyan komponenseket különböztethetünk meg, mint a szöveg terjedelme, a kép mérete, az e-mail szerkezeti felépítése és a call-to-action gomb láthatósága.
A modell vizsgálatához szemkamerás megfigyelést, majd az annak mélyebb megértését támogató RTA interjúkat végeztem 18-28 éves fiatal felnőttek körében. A megfigyelés struktúrája a between-subject dizájnon alapul, azaz az alanyok két csoportja két eltérő idővonalat tekint meg. A vizsgálat során saját szerkesztésű marketing célú e-mailek kerülnek kivetítésre, melyek a hatékony A/B tesztelés érdekében páronként egy tényezőben térnek el egymástól ceteris paribus.
Az eredmények alapján elmondható, hogy a szöveg terjedelme negatív irányú hatással bír az olvasási hajlandóságra, azonban a képek megfelelő méretével és mennyiségével enyhíteni lehet ezt. A kép mérete mellett az elhelyezésnek is kiemelt jelentősége van a vizuális vonzerő tekintetében, így nem elég csak az egyikre odafigyelni. A hatékony tekintetirányítás eléréséhez a piramis struktúra alkalmazása lehet a legmegfelelőbb, azonban figyelembe kell venni, hogy a képen megjelenő szöveg erősen befolyásolja a bejárási útvonalat. A CTA-k esetében a kontraszt alkalmazása nem feltétlenül jelenti a siker kulcsát, a harmonikus színválasztásra is hangsúlyt kell fektetni. Végül a demográfiai célzás hatékonysága is beigazolódott a mintán, ahol a célcsoportként megjelenő nőkből kedvezőbb reakciókat váltottak ki a rájuk szabott e-mailek a kontrollcsoportként funkcionáló férfiakkal szemben.



